b'\n_START_ARTICLE_\nKulturbund\n_START_PARAGRAPH_\nKulturbund, nem\xc5\xa1ko: Schw\xc3\xa4bisch-Deutscher Kulturbund (\xc5\xa0vabsko-nem\xc5\xa1ka kulturna zveza), je bila v kraljevini Jugoslaviji (1920-1941) ustanovljena krovna organizacija nem\xc5\xa1ke manj\xc5\xa1ine.\n_START_SECTION_\nZgodovina\n_START_PARAGRAPH_\nKulturbund je ustanovljen 20.6.1920 v Novem Sadu, sprva kot nepoliti\xc4\x8dna organizacija vojvodinskih pripadnikov nem\xc5\xa1ke manj\xc5\xa1ine. Razen med Ko\xc4\x8devarji je bil njegov vpliv v Sloveniji mo\xc4\x8dnej\xc5\xa1i \xc5\xa1ele od leta 1931, ko so za\xc4\x8deli tudi pri nas ustanavljati svoje krajevne enote (27.7.1931 v Mariboru in Celju, 26.8.1931 na Ptuju, 29.8.1931 v Ko\xc4\x8devju, 16.1.1932 v Ljubljani), po vzponu Nacionalsocialisti\xc4\x8dne nem\xc5\xa1ke delavske stranke v Nem\xc4\x8diji na oblast (1933) pa \xc5\xa1e drugod. Kraljevina Jugoslavija je leta 1936 zaradi nara\xc5\xa1\xc4\x8dajo\xc4\x8de nacisti\xc4\x8dne dejavnosti v Sloveniji ukazala razpustitev Kulturbunda, katerega \xc4\x8dlani so odtlej delovali skrivno ali pod krinko dru\xc5\xa1tva Deutscher Hilfsverein in na razli\xc4\x8dne na\xc4\x8dine manifestirali svoje nem\xc5\xa1tvo, posebej \xc5\xa1e ob razglasitvi an\xc5\xa1lusa leta (1938). Nacisti\xc4\x8dne oblasti v Avstriji so leta 1939 potrdile statut Slovenske prosvetne zveze na Koro\xc5\xa1kem, v zameno za to pa so v Jugoslaviji ponekod dovolili delovanje Kulturbunda._NEWLINE_Parada \xc4\x8dlanov Kulturbunda leta 1938 v Ba\xc4\x8dkem Gra\xc4\x8dacu, Vojvodina:\n_START_SECTION_\nProtislovensko delovanje\n_START_PARAGRAPH_\nKulturno delovanja \xc4\x8dlanov Kulturbunda je bilo prete\xc5\xbeno krinka za nacisti\xc4\x8dno in obve\xc5\xa1\xc4\x8devalno delo v korist nem\xc5\xa1kega rajha. V Sloveniji je leta 1941 delovalo \xc5\xbee pet okro\xc5\xbenih vodstev z ve\xc4\x8d kot petdeset krajevnimi skupinami in 12.268 \xc4\x8dlani. \xc4\x8clani Kulturbunda so do leta 1941 Gestapu pripravili popolne spiske vseh izobra\xc5\xbeencev in zavednih Slovencev, na katerih so na najvi\xc5\xa1ja mesta postavili ljudi, ki so se posebej izpostavljali protinarodnostnemu delovanju. Po okupaciji kraljevine Jugoslavije 6. aprila 1941 so vodstva Kulturbunda marsikje prevzela lokalno upravo, kulturbundovci pa so pomagali pri aretacijah in izselitvah Slovencev ter germanizaciji.\n_START_SECTION_\nKulturbund med II. svetovno vojno in njegov konec\n_START_PARAGRAPH_\nKulturbund je bil maja 1941 na nem\xc5\xa1kem okupacijskem obmo\xc4\x8dju Slovenije vklju\xc4\x8den v Steierische Heimatbund in K\xc3\xa4rtner Volksbund, v Ljubljanski pokrajini pa je pod italijanskimi oblastmi prenehal delovati. Nekdanji aktivni \xc4\x8dlani kulturbunda so \xc5\xbee pred koncem vojne ve\xc4\x8dinoma zapustili Jugoslavijo, tisti, ki so ostali, pa so bili mnogokrat obsojeni na povojnih izvensodnih procesih, ali pa so skupaj z drugimi pripadniki nem\xc5\xa1ke manj\xc5\xa1ine pogosto kon\xc4\x8dali v tabori\xc5\xa1\xc4\x8du \xc5\xa0terntal ali v povojnih izvensodnih pobojih.'